text: Rockere i Esbjerg får besøg af politiet
  20 september 2012 kl. 18.34
  Onsdag ransagede politiet rockerborge på Sjælland. Torsdag har HA og Bandidos i Esbjerg besøg.
  Dagen efter en kæmpemæssig politiaktion mod rockerborge forskellige steder på Sjælland retter politiet nu søgelyset mod Bandidos og Hells Angels i Esbjerg.
  Esbjerg er en af de byer i Danmark, der huser begge de rivaliserende rockergrupperinger, og hvor der gennem tiden har været flere voldelige sammenstød.
  Torsdag sidst på eftermiddagen troppede Syd- og Sønderjyllands Politi op på Bandidos' tilholdssted i Finlandsgade i Esbjerg og hos Hells Angels i gruppens klubhus på Ingemanns Allé.
  - Vi har kun mødt ganske få rockere de to steder. Vi har ikke fundet noget, og ingen er foreløbig anholdt, siger vagtchef Michael Skaarup, Syd- og Sønderjyllands Politi.
  Aktionen er torsdag aften fortsat i gang.
  Ved politiets store koordinerede aktion på Sjælland onsdag blev der fundet skydevåben og andre våben i klubhusene, samt noget amfetamin, hash og dopingstoffer.
  Tre anholdte efter disse aktioner blev tidligere torsdag varetægtsfængslet.
  